b'\n_START_ARTICLE_\nS/S Argo\n_START_PARAGRAPH_\nS/S Argo oli suomalainen Gustaf Eriksonin omistama h\xc3\xb6yrylaiva jonka neuvostoliittolainen sukellusvene SC 317 torpedoi Bogsk\xc3\xa4rin l\xc3\xa4hist\xc3\xb6ll\xc3\xa4 jatkosodan aikana 16. kes\xc3\xa4kuuta 1942. Laivan 23 hengen miehist\xc3\xb6st\xc3\xa4 sai surmansa yhdeks\xc3\xa4n, heid\xc3\xa4n joukossaan oli Gustaf Eriksonin poika, laivan toinen per\xc3\xa4mies Gustaf-Adolf Erikson. Ruotsalainen h\xc3\xb6yrylaiva S/S Ulla pelasti 14 miehist\xc3\xb6n j\xc3\xa4sent\xc3\xa4. SC 317 joutui my\xc3\xb6s Suomen laivaston upottamaksi._NEWLINE_S/S Argo oli rakennettu 1898 Robert Napier and Sonsin telakalla Glasgowssa. Laivan vetoisuus oli 4 320 kuollutpainotonnia, pituus 98,49 metri\xc3\xa4, leveys 13,47 metri\xc3\xa4 ja syv\xc3\xa4ys 6,10 metri\xc3\xa4. H\xc3\xb6yrykoneen teho oli 1 340 hevosvoimaa. Laiva oli vuoteen 1912 glasgowlaisen Glasgow Shipowners Co Ltd varustamon omistuksella nimell\xc3\xa4 Camperdown. T\xc3\xa4m\xc3\xa4n j\xc3\xa4lkeen se oli ruotsalaisvarustamojen omistuksessa vuoteen 1937 saakka jolloin Gustaf Eriksonin Rederi Ab Ponape-varustamo osti sen. Argo nimen laiva sai vuonna 1924.'